PATVIRTINTA

Skuodo rajono savivaldybės tarybos

2022 m. gegužės 18 d. sprendimu Nr. T10-121

**SKUODO RAJONO SAVIVALDYBĖS BŪSTO IR SOCIALINIO BŪSTO NUOMOS TVARKOS APRAŠAS**

**I SKYRIUS**

**BENDROSIOS NUOSTATOS**

1. Skuodo rajono savivaldybės būsto ir socialinio būsto nuomos tvarkos aprašas (toliau – aprašas) reglamentuoja Skuodo rajono savivaldybei (toliau – Savivaldybei) nuosavybės teise priklausančio ar iš fizinių ir juridinių asmenų išsinuomoto būsto, įrašyto į Savivaldybės būsto fondo ir į Savivaldybės socialinio būsto, kaip savivaldybės būsto fondo dalies, sąrašus, nuomos sąlygas ir tvarką.

2. Šio aprašo privalo laikytis Skuodo rajono savivaldybės administracija (toliau – Savivaldybės administracija) bei fiziniai asmenys – Savivaldybės socialinio būsto ir Savivaldybės būsto nuomininkai.

3. Aprašas parengtas vadovaujantis Lietuvos Respublikos paramos būstui įsigyti ar išsinuomoti įstatymu (toliau – įstatymu), Lietuvos Respublikos civiliniu kodeksu.

4. Apraše vartojamos sąvokos suprantamos taip:

4.1. Savivaldybės būstas – Savivaldybei nuosavybės teise priklausantis iš fizinių ar juridinių asmenų išsinuomotas būstas, įtrauktas į Savivaldybės tarybos patvirtintą Savivaldybės būsto fondo sąrašą;

4.2. socialinis būstas – Savivaldybei nuosavybės teise priklausantis iš fizinių ar juridinių asmenų išsinuomotas būstas, įtrauktas į Savivaldybės socialinio būsto fondo sąrašą, kuris yra Savivaldybės būsto fondo sąrašo dalis. Prie socialinio būsto nepriskiriami bendrabučiai, socialinių paslaugų įstaigos gyvenamosios patalpos, Savivaldybės būstai, kurie nuomojami ne socialinio būsto nuomos sąlygomis;

4.3. komisija – Savivaldybės administracijos direktoriaus įsakymu sudaryta Savivaldybės būsto ir socialinio būsto nuomojimo komisija.

5. Kitos apraše vartojamos sąvokos suprantamos taip, kaip jos apibrėžtos įstatyme.

**II SKYRIUS**

**SAVIVALDYBĖS BŪSTO FONDAS**

6. Savivaldybės būsto fondą sudaro:

6.1. Socialiniai būstai;

6.2. Savivaldybės būstai, kurie nuomojami ne socialinio būsto nuomos sąlygomis.

7. Savivaldybės būsto fondo sąrašas ir Savivaldybės socialinio būsto, kaip Savivaldybės būsto fondo dalies, sąrašas tvirtinami ir keičiami Savivaldybės tarybos sprendimu.

8. Neužimtas Savivaldybės būstas, Savivaldybės tarybos sprendimu pripažintas nereikalingu arba netinkamu (negalimu) naudoti, išbraukiamas iš Savivaldybės būsto fondo sąrašo. Tolesnis šio būsto naudojimo klausimas sprendžiamas Lietuvos Respublikos valstybės ir savivaldybių turto valdymo, naudojimo ir disponavimo juo įstatymo nustatyta tvarka.

9. Neužimtas socialinis būstas, pripažintas nereikalingu arba netinkamu (negalimu) naudoti, išbraukiamas iš Savivaldybės socialinio būsto, kaip Savivaldybės būsto fondo dalies, sąrašo.

10. Atsižvelgiant į socialinio būsto poreikį neužimti, tinkami naudoti pagal tiesioginę paskirtį, techniškai tvarkingi Savivaldybės būstai įrašomi į Savivaldybės socialinio būsto fondo sąrašą ir naudojami teisę į socialinio būsto nuomą turintiems asmenims ir šeimoms aprūpinti būstu.

11. Savivaldybės administracija, esant poreikiui ir galimybei bei vadovaudamasi įstatymu, gali nuomoti būstus iš fizinių ar juridinių asmenų ir šiuos būstus subnuomoti asmenims ar šeimoms, įrašytiems į sąrašus.

**III SKYRIUS**

**SOCIALINIO BŪSTO NUOMOS TVARKA IR SĄLYGOS**

12. Teisę į socialinio būsto nuomą ar jo sąlygų pagerinimą turi asmenys ir šeimos, kurie atitinka įstatymo 9 straipsnyje nurodytus reikalavimus.

13. Asmenys ir šeimos, turintys teisę į Savivaldybės socialinio būsto nuomą ar jo sąlygų pagerinimą, Savivaldybės administracijai teikia nustatytos formos prašymą. Pagal prašymo pateikimo datą ir laiką asmenys ir šeimos įrašomi į Asmenų ir šeimų, turinčių teisę į socialinio būsto nuomą, sąrašą (toliau – sąrašą), kaip numatyta įstatymo 16 straipsnio 1 dalyje.

14. Socialinis būstas nuomojamas teisę į socialinio būsto nuomą turintiems asmenims ir šeimoms, laikantis eiliškumo, įvertinus buvimo sąraše laikotarpį, atsižvelgiant į socialinio būsto naudingo ploto normatyvą ir tuo metu esamą šeimos narių skaičių. Taip pat atsižvelgiant į prašymuose nurodytus poreikius dėl būste esančių komunalinių patogumų ar būsto buvimo vietos ir į sprendimo išnuomoti būstą priėmimo metu esamą šeimos sudėtį bei kitus duomenis.

15. Siūlomo išsinuomoti socialinio būsto naudingasis plotas, tenkantis vienam šeimos nariui, turi atitikti įstatymo 15 straipsnyje nustatytus reikalavimus. Jei socialinio būsto naudingasis plotas yra didesnis negu įstatyme nurodytas šio ploto normatyvas, būstas siūlomas išsinuomoti kitai šeimai ar asmeniui, kurio eilės numeris yra paskesnis, bet būsto naudingasis plotas atitinka šeimos narių skaičiui tenkantį naudingojo ploto normatyvą.

16. Išimtiniais atvejais šeimai išnuomojamo socialinio būsto naudingasis plotas gali būti didesnis, jeigu Savivaldybės socialinio būsto fonde nėra laisvų būstų.

17. Kai Savivaldybės socialinio būsto fonde nėra laisvų būstų, atitinkančių įstatymo 15 straipsnyje nustatytą socialinio būsto naudingojo ploto normatyvą, tenkantį vienam asmeniui ar šeimos nariui, šiems asmenims ir šeimoms sutikus gali būti išnuomojamas ir mažesnio naudingojo ploto socialinis būstas.

18. Butai, pritaikyti judėjimo negalią turintiems asmenims, ir butai, esantys pirmame daugiabučio namo aukšte, pirmiausia siūlomi nuomotis įrašytiems į sąrašą ir turintiems judėjimo negalią asmenims, praleidžiant kitus negalios neturinčius ar kitokio pobūdžio negalią turinčius asmenis.

19. Asmenys ir šeimos, kuriems išsiųstas pasiūlymas išsinuomoti socialinį būstą, privalo rašytiniame pasiūlyme nustatytu laiku raštu pranešti apie pageidavimą ar atsisakymą išsinuomoti siūlomą socialinį būstą. Jei asmenys ir šeimos iki pranešime nurodytos datos raštu neinformuoja apie pasiūlymo priėmimą arba atsisakymą, socialinį būstą siūloma išnuomoti kitiems asmenims ar šeimoms, įrašytiems į asmenų ar šeimų, turinčių teisę į socialinio būsto nuomą, sąrašą, laikantis eiliškumo.

20. Asmenys ir šeimos, kurie be svarbių priežasčių du kartus neišreiškia rašytinio sutikimo ar nesutikimo nuomotis siūlomą socialinį būstą, atitinkantį jų prašyme nurodytus pageidavimus dėl būste esančių komunalinių patogumų ar jo buvimo vietos, iš Asmenų ir šeimų, turinčių teisę į socialinio būsto nuomą, sąrašo išbraukiami. Apie sprendimą išbraukti asmenis ir šeimas iš sąrašo Statybos, investicijų ir turto valdymo skyriaus darbuotojas raštu (registruotu laišku) informuoja asmenis ir šeimas per įstatymo 16 straipsnio 5 dalyje nustatytą terminą.

21. Jei paaiškėja, kad asmuo ar šeima prarado teisę į socialinio būsto nuomą ar jo sąlygų pagerinimą, būstas šeimai ar asmeniui neišnuomojamas, šeima ar asmuo išbraukiamas iš sąrašo, apie išbraukimą informuojama aprašo 20 punkte nustatyta tvarka.

22. Socialinis būstas į socialinio būsto nuomininkų, turinčių teisę į būsto sąlygų pagerinimą, sąrašą įrašytoms šeimoms ir asmenims suteikiamas tik tuo atveju, jei asmuo ar šeima neturi skolų už nuomotą socialinį būstą ir Savivaldybės būstą. Suteikus kitą būstą, šeimos ir asmenys privalo nuomotą Savivaldybės būstą perduoti tvarkingą.

23. Esant poreikiui, atlaisvintas socialinis būstas pirmumo teise gali būti siūlomas išsinuomoti socialinio būsto nuomininkams, iškeliamiems iš netikslingų remontuoti, netinkamų gyventi ir pripažintų avarinės būklės patalpų. Suteikiama kita tinkamai įrengta, ne mažesnio ploto negu numatyta įstatymo 15 straipsnyje bei ne mažesnė nei anksčiau turėta (pagal faktą) sanitarinius bei techninius reikalavimus atitinkanti gyvenamoji patalpa. Mažesnio ploto gyvenamosios patalpos nuomojamos socialinio būsto nuomininkui sutikus.

24. Asmenys ir šeimos iš Asmenų ir šeimų, turinčių teisę į socialinio būsto nuomą, sąrašo išbraukiami vadovaujantis įstatymo 16 straipsnio 4 dalimi.

**IV SKYRIUS**

**SAVIVALDYBĖS BŪSTO NUOMOS TVARKA IR SĄLYGOS**

25. Savivaldybės būstas nuomojamas šiais atvejais:

25.1. asmenims ar šeimoms, kuriems gyvenamosios patalpos buvo išnuomotos ne socialinio būsto nuomos sąlygomis, neatsižvelgiant į taikytas būsto nuomos sąlygas;

25.2. jeigu asmens ar šeimos, nuomojančios socialinį būstą, deklaruotas turtas (įskaitant gautas pajamas) už kalendorinius metus daugiau kaip 25 procentus viršija įstatymo 11 straipsnio 3 dalyje nustatytus metinius pajamų ir turto dydžius, asmens ar šeimos prašymu Savivaldybės administracijos direktorius, įvertinęs socialinio būsto poreikį Savivaldybėje, gali priimti sprendimą šį būstą laikinai, trejų metų laikotarpiui, nuomoti kaip Savivaldybės būstą rinkos kaina, kuri apskaičiuojama vadovaujantis Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodika (toliau – Metodika);

25.2.1. asmeniui ar šeimai išnuomojus būstą laikinai Savivaldybės būsto nuomos sąlygomis, nuomininkas trejų metų laikotarpiu turi teisę kreiptis į Savivaldybę, kad būsto nuomos sąlygos būtų pakeistos į socialinio būsto nuomos sąlygas, jeigu jo pajamų ir turto dydžiai sumažėja iki įstatymo 11 straipsnio 3 dalyje nustatytų dydžių;

25.2.2. praėjus trejų metų terminui nuo sutarties pasirašymo dienos, nuomininkas turi pateikti turto, įskaitant gautas pajamas, deklaraciją. Priklausomai nuo turto ir pajamų dydžio, nuomos sutartis gali būti keičiama į socialinio būsto nuomos sutartį ar Savivaldybės administracijos direktoriaus įsakymu pratęsiama Savivaldybės būsto nuomos sutartis 3 metams arba nutraukiama. Sutarties nutraukimo atveju nuomininko pareikalaujama atlaisvinti būstą per 6 mėn., nesuteikiant jam kitos gyvenamosios vietos;

25.3. asmenims ir šeimoms, kurie Lietuvos Respublikos civiliniame kodekse nustatyta tvarka negali būti iškeldinti iš gyvenamųjų patalpų nesuteikiant jiems kitos gyvenamosios patalpos. Asmenys ir šeimos iškeldinami iš gyvenamųjų patalpų ir jiems suteikiama kita gyvenamoji patalpa Lietuvos Respublikos civilinio kodekso 6.606, 6.615–6.617 straipsniuose nustatyta tvarka. Sprendimą suteikti kitą gyvenamąją patalpą priima Savivaldybės administracijos direktorius;

25.4. asmenims ir šeimoms, kurie su Savivaldybe ar jos įstaigomis yra susiję darbo ar jų esmę atitinkančiais santykiais, apgyvendinti;

25.5. likusiems be tėvų globos asmenims, palikusiems socialinės globos, grupinio gyvenimo ir (ar) savarankiško gyvenimo namus per paskutinius 5 metus iki prašymo suteikti paramą būstui išsinuomoti pateikimo dienos.

26. Savivaldybės būsto nuomos sutartis sudaroma, keičiama ir nutraukiama Savivaldybės administracijos direktoriaus įsakymu.

27. Savivaldybės būsto ir socialinio būsto nuomos sutartis Nekilnojamojo turto registre įregistruoja, o joms pasibaigus išregistruoja seniūnijos, kurioje yra nuomojamas būstas, paskirtas darbuotojas.

**V skyrius**

**PRAŠYMŲ IŠNUOMOTI SAVIVALDYBĖS BŪSTĄ IR SOCIALINĮ BŪSTĄ NAGRINĖjIMO TVARKA**

28. Asmenims ir šeimoms išsinuomoti neužimtą Savivaldybės būstą ar socialinį būstą pasiūloma raštu. Pranešimai, kvietimai atvykti ir kita informacija siunčiama jų pateiktuose prašymuose nurodytu adresu.

29. Prašymus, susijusius su Savivaldybės būsto ir socialinio būsto nuoma, nagrinėja ir pasiūlymus dėl Savivaldybės būsto ir socialinio būsto išnuomojimo, nuomos sutarčių pratęsimo, pakeitimo ar nutraukimo Savivaldybės administracijos direktoriui teikia komisija. Komisija sudaroma iš Savivaldybės administracijos darbuotojų. Į komisijos sudėtį gali būti įtraukiami Savivaldybės tarybos nariai.

30. Asmuo ar šeima, sutinkanti išsinuomoti pasiūlytą Savivaldybės būstą ar socialinį būstą, patvirtina tai raštu ir, jeigu reikia, pateikia reikiamus dokumentus, įrodančius teisę į Savivaldybės socialinio būsto nuomą ar jo sąlygų pagerinimą.

31. Jeigu dokumentai ir duomenys, kurių reikia nustatant asmens ar šeimos teisę į paramą Savivaldybės būstui ar socialiniam būstui išsinuomoti, yra valstybės registruose, valstybės informacinėse sistemose ir juos Savivaldybės administracija pagal duomenų teikimo sutartis turi galimybę gauti iš minėtų institucijų, asmenys ir šeimos šių dokumentų ir duomenų pateikti neprivalo.

32. Savivaldybės administracijos Statybos, investicijų ir turto valdymo skyriaus specialistas, gavęs visus reikalingus dokumentus ir surinkęs reikiamą informaciją, teikia komisijai siūlymą dėl Savivaldybės būsto ar socialinio būsto išnuomojimo. Komisijai pritarus, ne vėliau kaip per 10 darbo dienų Statybos, investicijų ir turto valdymo skyriaus specialistas parengia Savivaldybės administracijos direktoriaus įsakymo projektą dėl Savivaldybės būsto ar socialinio būsto nuomos

33. Sprendimą išnuomoti Savivaldybės būstą ar socialinį būstą priima Savivaldybės administracijos direktorius.

34. Statybos, investicijų ir turto valdymo skyriaus specialistas vadovaudamasis Metodika apskaičiuoja išnuomojamo būsto nuomos mokesčio dydį ir elektroniniu paštu, pridėdamas Administracijos direktoriaus įsakymą, išsiunčia informaciją Skuodo rajono savivaldybės administracijos seniūnijos, kurioje yra nuomojamas būstas, seniūnui.

**VI SKYRIUS**

**SOCIALINIO BŪSTO NUOMOS SUTARTIES SUDARYMAS, KEITIMAS IR NUTRAUKIMAS**

35. Savivaldybės būsto ir socialinio būsto nuomos sutartis sudaroma, keičiama, nutraukiama arba pratęsiama, vadovaujantis Savivaldybės administracijos direktoriaus įsakymu. Būstas perduodamas ir priimamas sutarties priedu – perdavimo ir priėmimo aktu.

36. Seniūnas, kurioje yra nuomojamas socialinis būstas, ne vėliau kaip per 5 darbo dienas nuo sprendimo išnuomoti butą priėmimo dienos, parengia nuomos sutartį ir sutarties priedą– perdavimo ir priėmimo aktą. Sutartį ir buto perdavimo aktą pasirašo seniūnas ir socialinio būsto ar Savivaldybės būsto nuomininkas.

37. Socialinio būsto sutartis sudaroma neterminuotam laikotarpiui.

38. Socialinio būsto ir Savivaldybės būsto nuomos sutartys gali būti keičiamos atsižvelgiant į įstatymo 20 straipsnio 2, 3, 4 dalių nuostatas, taip pat nuomininko prašymu. Savivaldybės socialinio būsto nuomininkas turi teisę prašyti, kad jam būtų išnuomotas mažesnis būstas arba vietoj būsto su patogumais būtų išnuomotas būstas be patogumų. Neįgalus asmuo arba šeimos, kuriose yra neįgalus asmuo, turi teisę prašyti pakeisti jų nuomojamą būstą, esantį aukštesniame nei pirmasis pastato aukštas, į kitą tokio pat ar mažesnio ploto būstą, esantį pirmajame pastato aukšte. Tokie prašymai patenkinami atsiradus neužimtam socialiniam būstui.

39. Socialinio būsto nuomininkas, gavęs kartu su juo gyvenančių pilnamečių šeimos narių, įskaitant laikinai išvykusius, rašytinį sutikimą ir nuomotojo sutikimą, gali keistis nuomojama gyvenamąja patalpa su kitu socialinio būsto nuomininku. Keitimasis socialiniais būstais įforminamas naujomis socialinio būsto nuomos sutartimis.

40. Socialinio būsto nuomos sutartis nutraukiama, vadovaujantis įstatymo 20 straipsnio 5 dalimi.

41. Jeigu asmens ar šeimos, nuomojančios socialinį būstą, deklaruoto turto vertė ar pajamos, kurios vadovaujantis Piniginės socialinės paramos nepasiturintiems gyventojams įstatymo 17 straipsniu, įskaitomos į asmens ar šeimos gaunamas pajamas, daugiau kaip 25 procentais viršija įstatymo 11 straipsnio 3 dalyje nustatytus metinius pajamų ir turto dydžius, asmenys ir šeimos išsikelia iš nuomojamo socialinio būsto arba gali teikti raštišką prašymą jų nuomojamą būstą nuomoti rinkos kainomis. Savivaldybės taryba visais atvejais įvertina socialinio būsto poreikį Savivaldybėje ir gali priimti sprendimą ne ilgesniam nei trejų metų laikotarpiui būstą nuomoti kaip Savivaldybės būstą rinkos kainomis, vadovaujantis Vyriausybės patvirtinta Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodika, jeigu asmuo ar šeima neturi nuosavybės teise kito tinkamo būsto.

42. Asmenys ir šeimos, su kuriais socialinio būsto nuomos sutartis nutraukta jiems pažeidus socialinio būsto nuomos sutarties sąlygas, teisę į socialinio būsto nuomą įgyja po 5 metų nuo socialinio būsto nuomos sutarties nutraukimo dienos.

43. Asmenims ir šeimoms, iki 2002 m. gruodžio 31 d. išsinuomojusiems Savivaldybės būstą pagal Lietuvos Respublikos gyventojų apsirūpinimo gyvenamosiomis patalpomis įstatymą:

43.1. šiame įstatyme nustatyti socialinio būsto naudingojo ploto normatyvai bei šio būsto nuomos sąlygos nekeičiami ir dėl to galiojanti nuomos sutartis nekeičiama, išskyrus Civiliniame kodekse nustatytus atvejus;

43.2. raštišku prašymu galiojanti Savivaldybės būsto nuomos sutartis keičiama į socialinio būsto nuomos sutartį, jeigu šie asmenys ir šeimos atitinka įstatymo 9 straipsnio 1 dalyje nustatytus reikalavimus. Sprendimą keisti nuomos sutartį priima Savivaldybės administracijos direktorius. Šiuo atveju su asmeniu sudaroma nauja socialinio būsto nuomos sutartis. Sudarius socialinio būsto nuomos sutartį, yra laikoma, kad asmuo ir šeima praranda teisę į buvusius nuomos santykius. Šiuo atveju nuomojamas būstas negali būti parduodamas vadovaujantis įstatymu.

**VII SKYRIUS**

**SOCIALINIO BŪSTO NUOMOS TVARKA ASMENIMS IR ŠEIMOMS,**

**NEĮRAŠYTOMS Į ASMENŲ IR ŠEIMŲ, TURINČIŲ TEISĘ Į SOCIALINIO BŪSTO NUOMĄ, SĄRAŠĄ**

44. Socialinis būstas gali būti išnuomojamas ir neįrašytiems į Asmenų ir šeimų, turinčių teisę į socialinio būsto nuomą, sąrašą asmenims bei šeimoms, jeigu šie asmenys ir šeimos Lietuvos Respublikos teritorijoje nuosavybės teise neturi kito būsto ir yra deklaravę gyvenamąją vietą Skuodo rajono savivaldybėje:

44.1. netekusiems Lietuvos Respublikos teritorijoje nuosavybės teise turėto būsto dėl gaisrų, potvynių, stiprių vėjų ar dėl kitų nuo žmogaus valios nepriklausančių aplinkybių; šiuo atveju į Savivaldybės administraciją asmuo ar šeima įstatymo 7 straipsnyje nustatyta tvarka privalo kreiptis ne vėliau kaip per vienus metus nuo nurodytų aplinkybių atsiradimo dienos;

44.2. asmenims, kuriems yra nustatytas 0–25 procentų darbingumo lygis;

44.3. senatvės pensijos amžių sukakusiems asmenims, kuriems yra nustatytas didelių specialiųjų poreikių lygis;

44.4. šeimoms, auginančioms penkis ar daugiau vaikų ar (ir) vaikų, kuriems nustatyta nuolatinė globa (rūpyba);

44.5. šeimoms, kurioms vienu kartu gimsta trys ar daugiau vaikų;

44.6. šeimoms, kuriose abiem sutuoktiniams yra nustatytas 0–25 procentų darbingumo lygis ir kurios augina vaiką (vaikus) ar (ir) vaiką (vaikus), kuriam (kuriems) nustatyta nuolatinė globa (rūpyba);

44.7. neįgaliesiems, vieniems auginantiems vaiką (vaikus) ar (ir) vaiką (vaikus), kuriam (kuriems) nustatyta nuolatinė globa (rūpyba);

44.8. šeimoms, auginančioms vaikus ar (ir) vaikus, kuriems nustatyta nuolatinė globa (rūpyba), kai ne mažiau kaip dviem iš jų yra nustatytas sunkus neįgalumo lygis;

44.9. šeimoms, kuriose ne mažiau kaip dviem šeimos nariams yra nustatytas 0–25 procentų darbingumo lygis ir (ar) didelių specialiųjų poreikių lygis, kai šeimos nariai yra sukakę senatvės pensijos amžių;

44.10. likusiems be tėvų globos asmenims, palikusiems socialinės globos, grupinio gyvenimo ir (ar) savarankiško gyvenimo namus.

45. Asmenims ir šeimoms, išvardintiems aprašo 44.1 papunktyje, socialinis būstas išnuomojamas neatsižvelgiant į gaunamas pajamas vieniems metams ir sudaroma terminuota (ne ilgiau kaip vieniems metams) nuomos sutartis.

46. Aprašo 44.2–44.10 papunkčiuose numatytais atvejais išnuomojant socialinį būstą, asmens ar šeimos Gyventojų turto deklaravimo įstatyme nustatyta tvarka už kalendorinius metus deklaruotas turtas (įskaitant gautas pajamas) neturi viršyti įstatymo 11 straipsnio 3 dalyje nustatytų dydžių. Sudegusio ar kitais atvejais, nurodytais 44.1 papunktyje, prarasto būsto vertė nevertinama.

47. Aprašo 44 punkte numatytais atvejais socialinis būstas išnuomojamas Savivaldybės administracijos direktoriaus įsakymu, komisijai pritarus.

**VIII SKYRIUS**

**SOCIALINIO BŪSTO NUOMOS MOKESČIO SUMAŽINIMAS**

48. Savivaldybės taryba Savivaldybės biudžeto sąskaita privalo sumažinti socialinio būsto nuomos mokestį arba atleisti nuo šio mokesčio, jeigu asmens (šeimos atveju – visų šeimos narių) vertinamos pajamos, tenkančios vienam asmeniui (šeimos atveju – vienam šeimos nariui), per mėnesį neviršija 1,5 valstybės remiamų pajamų dydžio.

**IX SKYRIUS**

**BAIGIAMOSIOS NUOSTATOS**

49. Už asmenų ir šeimų pateiktų duomenų teisingumą atsako pareiškėjas.

50. Seniūnai ne rečiau kaip vieną kartą per metus organizuoja išnuomoto būsto būklės patikrinimą, be to, tikrina duomenis apie mokesčių už komunalines paslaugas mokėjimą, taip pat tikrina, ar šis būstas naudojamas pagal paskirtį ir pagal sutartyje numatytas sąlygas.

51. Privaloma skelbti informaciją Savivaldybės interneto svetainėje www.skuodas.lt vadovaujantis Lietuvos Respublikos asmens duomenų teisinės apsaugos įstatymu. Savivaldybės interneto svetainėje skelbiama:

51.1. Savivaldybės būsto fondo sąrašas ir Savivaldybės socialinio būsto, kaip Savivaldybės būsto fondo dalies, sąrašas;

51.2. Asmenų ir šeimų, turinčių teisę į socialinio būsto nuomą, sąrašą nurodant asmens (šeimos atveju – asmens, kuris pateikia prašymą suteikti paramą būstui išsinuomoti) vardą, pavardę, jo eilės numerį sąraše.

52. Aprašas gali būti keičiamas, papildomas ir pripažįstamas netekusiu galios Savivaldybės tarybos sprendimu.

53. Socialinio būsto ir Savivaldybės būsto nuomos kontrolę vykdo Savivaldybės administracijos direktorius, Kontrolės ir audito tarnyba, Centralizuoto vidaus audito tarnyba. Tai, kas nereglamentuota apraše, sprendžiama taip, kaip įstatyme, Lietuvos Respublikos civiliniame kodekse ar kituose Lietuvos Respublikos teisės aktuose.

54. Ginčai dėl būsto nuomos sprendžiami Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_

Ramutė Perminienė, tel. (8 440) 73 992